Երեկ` հոկտեմբերի 4-ին, Թուրքիայի նախագահ Էրդողանը ժամանել է Թեհրան` մասնակցելու թուրք-իրանական բարձր մակարդակի համագործակցության խորհրդի նիստին: Թուրքական «Haberler»-ը տեղեկացրել է, որ նախատեսված են Էրդողանի հանդիպումները ԻԻՀ նախագահ Ռոհանիի և կրոնական առաջնորդ Այաթոլլա Ալի Համենեիի հետ, որպեսզի քննարկվեն քրդերի հանրաքվեն և դրա հետևանքները, ինչպես նաև Սիրիայում տիրող իրավիճակն ու սիրիական ճգնաժամի կարգավորման նպատակով ձեռնարկվող քայլերը: Երկու երկրների նախագահները խոսելու են նաև իրենց պետությունների միջև առևտրաշրջանառությունը 30 մլրդ ԱՄՆ դոլարի հասցնելու ծրագրերի մասին: